Bejaarde van KZN grusaam gemartel, vermoorArgieffoto Foto: enca.com Die liggaam van ŉ 80-jarige vrou is Woensdag in ŉ plas bloed in haar huis in Phoenix, KwaZulu-Natal, aangetref nadat sy grusaam gemartel en vermoor is. Lt. Nqobile Gwala, woordvoerder van die polisie, het gesê bure van Mari Moses het bekommerd geraak toe sy nie gereageer het nadat hulle aan haar deur geklop het nie. ’n Buurvrou het omstreeks 13:45 die huis ingegaan waar sy op Moses se liggaam afgekom het. “Die oorledene het in ŉ plas bloed op die kombuisvloer gelê met verskeie steekwonde aan haar liggaam. Daar was bloedstrepe in die gang wat daarop gedui het dat sy na die kombuis gesleep is,” het Gwala gesê. Moses het drie steekwonde aan haar nek, vier steekwonde in haar bors, brandmerke op haar maag en verskeie kneusplekke aan haar liggaam gehad. Niks word uit haar huis vermis nie. “Die motief vir die moord is nie in hierdie stadium bekend nie. Nog niemand is vir die moord in hegtenis geneem nie,” het Gwala gesê. Lt.genl. Mmamonnye Ngobeni, provinsiale polisiekommissaris, het die brutale moord ten sterkste veroordeel en versoek dat enigiemand met meer inligting Crime Stop by 0860 010 111 bel.